KIRJALLINEN KYSYMYS E-3324/02 esittäjä(t): Professor Sir Neil MacCormick (Verts/ALE) komissiolle. Maailmanlaajuiselle tuberkuloosin torjuntasuunnitelmalle myönnetyn EU:n tuen mahdollinen korottaminen.



Virallinen lehti nro 011 E , 15/01/2004 s. 0047 - 0048



KIRJALLINEN KYSYMYS E-3324/02 esittäjä(t): Professor Sir Neil MacCormick (Verts/ALE) komissiolle (25. marraskuuta 2002) Aihe: Maailmanlaajuiselle tuberkuloosin torjuntasuunnitelmalle myönnetyn EU:n tuen mahdollinen korottaminen Aikooko komissio harkita maailmanlaajuiselle tuberkuloosin torjuntasuunnitelmalle myöntämänsä tuen korottamista? Onko komissio tietoinen, että huolimatta suunnitelmalle äskettäin myöntämästä hyvin tervetulleesta tuestaan viisi vuotta kestävällä suunnitelmalla on vakavia puutteita rahoituksessa? Onko komissio samaa mieltä, että pitkällä aikavälillä tulisi paljon kalliimmaksi, jos suunnitelma toteutuisi vain osittain ja sen seurauksena monilääkeresistentti tuberkuloosi leviäsi lisää? Poul Nielsonin komission puolesta antama vastaus (23. joulukuuta 2002) Tuberkuloosin torjunnassa tehtävän yhteistyön yhteydessä on esitetty kattava suunnitelma tuberkuloosin leviämisen pysäyttämiseksi. Suunnitelmassa esitetään toimet ja voimavarat, joita tarvitaan seuraavina viitenä vuonna, jotta valvottua lyhytkestoista tuberkuloosihoitoa voidaan laajentaa, mukauttaa ja parantaa. Näin voidaan saavuttaa vuoden 2005 kokonaistavoitteet ja aloittaa tuberkuloosin hävittäminen koko maailmasta. Suunnitelman tavoitteiden saavuttamiseksi tarvitaan 9 miljardia Yhdysvaltain dollaria, ja tästä summasta puuttuu yhä lähes 4 miljardia. Komissio tietää, että on tärkeää panostaa tuberkuloosin torjuntaan kiireellisesti, sillä siten voidaan vaikuttaa kehitykseen yleisestikin ja välttää ne kustannukset, joita saattaa tulevaisuudessa aiheutua monilääkeresistentin tuberkuloosin leviämisestä. Komissio kannattaa lyhytkestoista tuberkuloosihoitoa koskevan strategian laajentamista. Strategia perustuu tehokkaisiin terveydenhuoltojärjestelmiin, minkä vuoksi tuberkuloosin torjuntaa voidaan tukea parhaiten maakohtaisella tuella ja alan tukemiseen tähtäävällä vuoropuhelulla asianomaisten maiden hallitusten virkamiesten kanssa. Lisäksi komissio yhteisrahoittaa valtiosta riippumattomia järjestöjä, jotka ovat keskittyneet tuberkuloosin torjuntaan joillakin alueilla. Lisäksi komissio tukee aidsin, malarian ja tuberkuloosin torjuntaa varten perustettua maailmanlaajuista rahastoa, jonka tavoitteena on torjua tuberkuloosia YK:n vuosituhannen julistukseen sisältyvien kehitystavoitteiden mukaisesti. Nämä varat osoitetaan tuberkuloosin torjuntaa koskeviin ohjelmiin, myös lyhytkestoisen tuberkuloosihoidon lisäämiseen. Tuberkuloosin torjumiseksi on kehitettävä uusia ja parempia lääkkeitä, hoitomenetelmiä ja rokotteita, jotta tauti todettaisiin helpommin, jotta lisättäisiin taudista parantuvien potilaiden määrää ja jotta vähennettäisiin taudin leviämistä, tautitapauksia ja tautikuolleisuutta. Komissio on sitoutunut entistä vahvemmin köyhyyteen liittyviä sairauksia koskevaan terveystutkimukseen kuudennen tutkimuksen puiteohjelman sekä kliinisiä kokeita koskevan eurooppalaisen ohjelman (ECTP) kautta. Komissio aikoo toimia tuberkuloosin torjunnan ensisijaisilla aloilla myös köyhyyteen liittyviä sairauksia koskevan budjettikohdan kautta. Näitä sairauksia koskevasta asetuksesta keskustellaan parhaillaan parlamentissa ja neuvostossa. Asetuksen myötä komissio voi muun muassa rahoittaa tuberkuloosin torjuntaa koskevia innovatiivisia aloitteita, joihin liittyvää toimintaa voidaan myöhemmin lisätä komission muiden rahoitusvälineiden avulla.